Tlačová správa: **Riaditeľ Kancelárie Rady oddnes predsedá európskym regulátorom**

*Bratislava, 1. 8. 2018*

**JUDr. Ľuboš Kukliš, PhD., riaditeľ Kancelárie Rady pre vysielanie a retransmisiu** bol s plnou podporou všetkých hlasujúcich krajín zvolený za predsedu ERGA (The European Regulators Group for Audiovisual Media Services). Organizáciu, ktorá je **poradným orgánom Európskej komisie pre oblasť audiovizuálnych médií**, združujúca vrcholných predstaviteľov regulačných orgánov zo všetkých členských štátov EÚ, bude
Ľ. Kukliš riadiť oddnes **do konca roka 2019**.

**Zástupca Slovenska bude ERGA predsedať v kľúčovom období ukončenia procesu revízie smernice o audiovizuálnych službách** a jej implementácie do národných legislatív jednotlivých členských krajín, v ktorom sa očakáva **rozšírenie kompetencií ERGA a posilnenie jej formálneho postavenia v rámci európskeho práva**. V ERGA je Rada pre vysielanie a retransmisiu aktívnym členom dlhodobo; v novembri 2016 bol Ľ. Kukliš zvolený za jej podpredsedu. *„Výsledok voľby vnímam ako ocenenie našej doterajšej práce zo strany vedenia aj členov ERGA a najmä ako záväzok naďalej aktívne a zodpovedne prispievať k efektívnemu fungovaniu tejto užitočnej organizácie pri presadzovaní jej dôležitej agendy, ale aj ako príležitosť pokúsiť sa o ďalšie skvalitnenie jej činnosti“*, zhodnotil Ľ. Kukliš.

Zástupcovia slovenského regulátora sa doteraz v ERGA špecializovali najmä na oblasť **ochrany maloletých pred negatívnymi vplyvmi médií** a problematiku **internej a externej mediálnej plurality**, ktorá zahŕňa aj čoraz naliehavejšiu tému šírenia dezinformácií (tzv. fake news) či transparentného vlastníctva médií, a to prostredníctvom vedenia pracovných skupín, ktoré v danej oblasti vypracúvajú podrobné komparatívne reporty.Keďže ERGA vytvára platformu pre vzájomnú spoluprácu európskych mediálnych regulátorov a výmenu ich skúseností a poznatkov z regulačnej praxe, **výstupy z tejto analytickej činnosti sú cenným východiskovým materiálom pre úvahy o ďalšom vývoji regulácie médií v EÚ.** Okrem ochrany maloletých a mediálnej plurality naši zástupcovia aktívne participujú aj v odborných pracovných skupinách zameraných na problematiku samo- a koregulačných procesov v mediálnej sfére aj na otázky spojené s revíziou smernice o AVMS.

Funkciu podpredsedu ERGA bude Ľ. Kukliš vykonávať popri pozícii riaditeľa Kancelárie Rady pre vysielanie a retransmisiu. **Ide o dosiaľ najprestížnejšiu funkciu, ktorú slovenský regulátor dosiahol v medzinárodnom pôsobení.** Rada pre vysielanie a retransmisiu je tiež dlhoročným aktívnym členom CERF (Central European Regulatory Forum), ktoré združuje stredoeurópskych regulátorov a EPRA (European Platform of Regulatory Authorities), obdobnej organizácie s celoeurópskou pôsobnosťou, ktorej
48. zasadnutie bude zabezpečovať práve Slovensko na jeseň tohto roka v Bratislave.

Funkciu podpredsedu ERGA bude v období predsedníctva Ľ. Kukliša vykonávať zástupca nemeckého regulátora Tobias Schmid. Viac informácií o postavení a činnosti ERGA je dostupných na webových stránkach: <http://erga-online.eu/>, <https://ec.europa.eu/digital-single-market/en/audiovisual-regulators>.

Kontakt pre médiá:

Mgr. Lucia Michelčíková, PhD.

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: lucia.michelcikova@rvr.sk